ആദ്യം എസ്റ്റിമേറ്റ് 1.70, പിന്നീട് 9.61 കോടിയായി പട്ടികജാതി വകുപ്പിന്റെ ആധുനിക അരി മില്ല് ഉത്തരവിലൊതുങ്ങി കൊച്ചി: പട്ടികജാതി വകുപ്പിന്റെ ആധുനിക അരി മില്ല് ഉത്തരവിലൊതുങ്ങി. പാലക്കാട് കാവശ്ശേരി കല്ലേപ്പുള്ളിയില് ആധുനിക രീതിയിലുള്ള അരി മില്ല് സ്ഥാപിക്കുന്നതിന് 2017ല് ഭരണാനുമതി നല്കിയ പദ്ധതിയാണ് പാതിവഴിയാലായത്. നെല്ലുസംഭരണത്തിലും സംസ്കരണത്തിലുമുള്ള ചൂഷണങ്ങള് ഒഴിവാക്കി കര്ഷകര്ക്ക് ന്യായവില ഉറപ്പാക്കാനാണ് ആധുനിക അരി മില്ല് സ്ഥാപിക്കുന്നതെന്ന മുന്മന്ത്രി എ.കെ. ബാലന്റെ പ്രഖ്യാപനവും ജലരേഖയായി.പാലക്കാട് 99 പട്ടികവിഭാഗത്തില്പ്പെട്ട തൊഴിലാളികള്ക്ക് ജോലി നല്കാനുള്ള പദ്ധതിക്കാണ് പട്ടികജാതി ഡയക്ടര് 1.70 കോടിയുടെ പ്രൊപ്പോസല് സമര്പ്പിച്ചത്. 2016 ഡിസംബര് 22ന് സംസ്ഥാന വര്ക്ക് ഗ്രൂപ്പ് യോഗം പദ്ധതി അംഗീകരിച്ചു. സര്ക്കാര് 2017 ജനുവരി 27ന് ഭരണാനുമതിയും നല്കി. മാര്ച്ച് നാലിന് കെല്പാം എം.ഡിയും എസ്.സി ഡയറക്ടറും തമ്മില് അരി മില്ല് സ്ഥാപിക്കുന്നതിന് ധാരണാപത്രം ഒപ്പിട്ടു. സ്ഥാപനത്തിലെ മാനേജിങ് ഡയറക്ടര് ഒഴികെയുള്ള എല്ലാ തസ്തികകളും പട്ടിക വിഭാഗത്തിന് സംവരണം ചെയ്യുമെന്ന് ഉറപ്പ് നല്കി. കെല്പാമിന്റെ പ്രവര്ത്തനരഹിതമായ യൂനിറ്റിലുണ്ടായിരുന്ന പട്ടികജാതി തൊഴിലാളികള്ക്ക് മുന്ഗണന നല്കുമെന്നും ഉറപ്പ് നല്കി. പട്ടികജാതി വകുപ്പില്നിന്ന് സാമ്ബത്തിക സഹായം സ്വീകരിക്കുന്ന തീയതി മുതല് ആറ് മാസത്തിനുള്ളില് പദ്ധതി നടപ്പാക്കുമെന്ന വ്യവസ്ഥയോടെയാണ് ധാരണാപത്രം ഒപ്പിട്ടത്. ധാരണാപത്ര പ്രകാരം പട്ടികജാതി വകുപ്പ് 1.70 കോടി കൈമാറി. എന്നാല്, കെല്പാം അരിമില്ലിന്റെ പ്രോജക്റ്റ് വീണ്ടും വിശകലനം ചെയ്തു. പദ്ധതി പുന:പരിശോധിക്കാന് തീരുമാനിച്ചു. വിശദമായ പ്രോജക്ട് റിപ്പോര്ട്ട് ഡി.പി.ആര് തയാറാക്കുന്നതിനായി കെല്ലിനെ കേരള ഇലക്ട്രിക്കല് ആന്ഡ് അലൈഡ് എഞ്ചിനീയറിങ് കമ്ബനി ലിമിറ്റഡ് ചുമതലപ്പെടുത്തി. കെല്പാം 2018 ഡിസംബര് 28ന് പുതുക്കിയ ഡി.പി.ആര് സമര്പ്പിച്ചു. അത് പട്ടികജാതി ഡയറക്ടര് സര്ക്കാരിന് കൈമാറി. പുതുക്കിയ ഡി.പി.ആര് പ്രകാരം പദ്ധതി നടപ്പാക്കാന് 9.61 കോടി ആവശ്യപ്പെട്ടു. തുടര്ന്ന് പട്ടികജാതിവകുപ്പ് 9.61 കോടി രൂപ അനുവദിച്ചു. 2019 ഫെബ്രുവരി എട്ടിന് കെല്പാം എം.ഡിയും എസ്.സി ഡയറക്ടറും തമ്മില് രണ്ടാമത്തെ ധാരണാപത്രം ഒപ്പിട്ടു. നിര്മാണം 18 മാസത്തില് പൂര്ത്തിയാക്കുമെന്നായിരുന്നു അതിലെ വ്യവസ്ഥ. പട്ടികജാതി ഡയറക്ടര് ഇതുവരെ കെല്പാമിന് 2.89 കോടി കൈമാറി. എന്നാല് അരി മില് സ്ഥാപിക്കുന്നത് പ്രാരംഭ ഘട്ടത്തില് മാത്രമാണ് ഇപ്പോഴും തുടരുന്നത്. അന്വേഷണ റിപ്പോര്ട്ട് പ്രകാരം പദ്ധതിയുടെ പ്രായോഗികത പഠിക്കുന്നതിനുമുമ്ബ് 2017 ജനുവരി 27ന് പട്ടികജാതി വകുപ്പ് ധാരണാപത്രം ഒപ്പുവെച്ചു. പദ്ധതി എസ്റ്റിമേറ്റ് 1.70 കോടി നിശ്ചയിച്ച് ധാരണാപത്രം ഒപ്പിട്ടതിന് ശേഷം രണ്ട് വര്ഷം അരിമില് സ്ഥാപിക്കുന്ന ജോലി ആരംഭിക്കാന് കെല്പാം ഒന്നും ചെയ്തില്ല. പട്ടികജാതി വകുപ്പ് നല്കിയ തുക കെല്പാമിന്റെ അക്കൗണ്ടുകളില് വെറുതെ ഇട്ടു. മില്ലിന്റെ നിര്മാണം ആരംഭിക്കാത്ത സാഹചര്യത്തില് തുക തിരികെ നല്കാന് കെല്പാമിന് എസ്.സി ഡയറക്ടര് നിര്ദേശം നല്കിയില്ല. പട്ടികജാതി വകുപ്പിന് 2017 ജനുവരി 27 മുതല് 2019 ഫെബ്രുവരി എട്ട് വരെ രണ്ട് വര്ഷത്തേക്ക് 1.70 കോടി രൂപയും പലിശയും നഷ്ടമായി. രണ്ടാമത്തെ ധാരണാപത്രം 2019 ഫെബ്രുവരി എട്ടിനാണ് ഒപ്പിട്ടത്. ആദ്യ എസ്റ്റിമേറ്റില്നിന്ന് 1.70 കോടി രണ്ടാമത്തെ എസ്റ്റിമേറ്റിലെത്തിയപ്പോള് 9.61 കോടി ഗണ്യമായ വര്ധനയാണുണ്ടായത്. ധനസഹായം നല്കുന്നതിനുമുമ്ബ് പദ്ധതിയുടെ സാധ്യതകളെക്കുറിച്ച് എസ്.സി വകുപ്പ് ആഴത്തിലുള്ള പഠനം നടത്താത്തതാണ് ഇതിന് കാരണം. പദ്ധതിയുടെ പ്രൊപ്പോസല് ലഭിച്ചപ്പോള് പട്ടികജാതിവകുപ്പ് അത് നേരിട്ട് സര്ക്കാരിന് അംഗീകാരത്തിനായി അയക്കുകയും അതിനുശേഷം ഫണ്ട് അനുവദിക്കുകയും ചെയ്തു. ഇത് പണനഷ്ടത്തിനും പ്രോജക്റ്റ് നടപ്പിലാക്കുന്നതില് അമിതമായ കാലതാമസത്തിനും കാരണമായി. പട്ടികജാതി വകുപ്പിലെ ഉദ്യോഗസ്ഥരുടെ കെടുകാര്യസ്ഥയാണ് അരിമില്ലിന്റെ നിര്മാണത്തിന് കാലതാമസം നേരിട്ടതിന് കാരണം.